กรมชลประทานประสาน กฟผ. ลดน้ำจากเขื่อนภูมิพล เขื่อนสิริกิติ์ ช่วยลดผลกระทบหลังเกิดฝนตกหนักลุ่มน้ำเจ้าพระยา
กรมชลประทานประสาน กฟผ. ลดน้ำจากเขื่อนภูมิพล เขื่อนสิริกิติ์ ช่วยลดผลกระทบหลังเกิดฝนตกหนักลุ่มน้ำเจ้าพระยา

นายทวีศักดิ์ ธนเดโชพล รองอธิบดีกรมชลประทาน เปิดเผยว่า จากสถานการณ์ฝนตกกระจายและตกหนักในบางพื้นที่ตอนบนลุ่มน้ำเจ้าพระยา ทำให้มีปริมาณน้ำท่าไหลลงสู่ลุ่มน้ำเจ้าพระยาตอนล่างมากขึ้น ล่าสุดวันนี้ 21 ก.ค. 2561 ปริมาณน้ำที่สถานี C.2 อำเภอเมือง จังหวัดนครสวรรค์ วัดได้ 665 ลบ.ม.ต่อวินาที และมีแนวโน้มเพิ่มขึ้น กรมชลประทานจึงป้องกันผลกระทบที่อาจจะเกิดขึ้นโดยประสานไปยังการไฟฟ้าฝ่ายผลิตแห่งประเทศไทย(กฟผ.) ลดการระบายน้ำจากเขื่อนภูมิพลและเขื่อนสิริกิติ์ เหลือวันละ 10 ล้าน ลบ.ม. ในระหว่างวันที่ 21-29 ก.ค.นี้ พร้อมทั้งควบคุมปริมาณน้ำให้ไหลผ่านเขื่อนเจ้าพระยา ในอัตราประมาณ 300 - 500 ลบ.ม.ต่อวินาที ตั้งแต่วันที่ 21 ก.ค. 2561 เป็นต้นไป เพื่อป้องกันผลกระทบต่อพื้นที่ลุ่มต่ำด้านท้ายเขื่อนเจ้าพระยา

ขณะเดียวกันกรมชลประทาน ได้แจ้งเตือนและรายงานสถานการณ์น้ำในลุ่มน้ำเจ้าพระยา ไปยังจังหวัดต่างๆ ในลุ่มน้ำเจ้าพระยา เพื่อให้รับทราบสถานการณ์และเตรียมความพร้อมรับมือกับสถานการณ์ฝนที่อาจจะตกหนักลงมาอีกในระยะนี้ รวมถึงสั่งการให้ทุกโครงการชลประทานติดตามสถานการณ์น้ำในอ่างเก็บน้ำของตนอย่างใกล้ชิด พร้อมกับควบคุมปริมาณน้ำในอ่างฯ ให้อยู่ในเกณฑ์ควบคุมที่เหมาะสมในแต่ละช่วงเวลาด้วย